Document ID: 31999R2626

ΚΑΝΟΝΙΣΜΟΣ (ΕΚ) αριθ. 2626/1999 ΤΗΣ ΕΠΙΤΡΟΠΗΣ
της 13ης Δεκεμβρίου 1999
για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 2204/1999 της Επιτροπής(2), και ιδίως το άρθρο 9,
Εκτιμώντας τα ακόλουθα:
(1) είναι ανάγκη να γίνει διάκριση μεταξύ μανιταριών παρασκευασμένων ή διατηρημένων με ξίδι ή οξικό οξύ της διάκρισης 2001 90 50 αφενός και μανιταριών διαφορετικά παρασκευασμένων ή διατηρημένων σε άλλο προϊόν από το ξίδι ή το οξικό οξύ της διάκρισης 2003 10 αφετέρου·
(2) σύμφωνα με το κείμενο των επεξηγηματικών σημειώσεων του ΕΣ για τη δασμολογική κλάση 2001, μεταξύ των λοιπών προσθέτων, μπορεί να προστεθεί αλάτι στα προϊόντα αυτής της δασμολογικής κλάσης· στην περίπτωση αυτή το αλάτι έχει προστεθεί αποκλειστικά για λόγους παρασκευής·
(3) για να είναι δυνατό να γίνει διάκριση μεταξύ των προϊόντων της διάκρισης 2003 10, φαίνεται ότι είναι αναγκαίο να περιορισθεί η συνολική περιεκτικότητα σε αλάτι για τα προϊόντα της διάκρισης 2001 90 50·
(4) θεωρείται ορθό να περιορισθεί η περιεκτικότητα σε αλάτι σε ανώτατο όριο 2,5 % κατά βάρος·
(5) πρέπει να διευκρινισθεί η συμπληρωματική σημείωση 1 του κεφαλαίου 20, ώστε να αντικατοπτρίζει την απόφαση αυτή·
(6) τα σημεία 3 και 4 του παραρτήματος του κανονισμού (ΕΚ) αριθ. 1196/7 της Επιτροπής(3), τα οποία προηγουμένως είχαν χρησιμοποιηθεί για την ταξινόμηση των προϊόντων αυτών με βάση την περιεκτικότητά τους σε ξίδι, ανεξάρτητα από την περιεκτικότητα σε αλάτι, θα πρέπει να καταργηθούν·
(7) τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμπληρωματική σημείωση 1 του κεφαλαίου 20 της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87 αντικαθίσταται από την ακόλουθη σημείωση: "1. Θεωρούνται ως προϊόντα υπαγόμενα στην κλάση 2001 τα λαχανικά, οι καρποί και τα φρούτα και τα άλλα βρώσιμα μέρη φυτών, παρασκευασμένα ή διατηρημένα με ξίδι ή οξικό οξύ, υπολογιζόμενη σε οξικό οξύ, είναι ίση ή ανώτερη του 0,5 % κατά βάρος. Επιπλέον, τα μανιτάρια που υπάγονται στη διάκριση 2001 90 50 δεν επιτρέπεται να περιέχουν αλάτι άνω του 2,5 % κατά βάρος·"
Άρθρο 2
Τα σημεία 3 και 4 του παραρτήματος του κανονισμού (ΕΚ) αριθ. 1196/97 καταργούνται δια του παρόντος.
Άρθρο 3
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 1999.

Labels: 3
17
19